દાદાજીની આ વાત સંપૂર્ણપણે સાચી છે. બાળક નાનું હોય ત્યારથી પુરૂષ અને સ્ત્રી વચ્ચેના ઈમોશનલ એક્સપ્રેશનના તફાવતો પડતા જાય છે. કોઇ નાનો છોકરો રડતો હશે તો મા-બાપ તરત જ કહેશે કે ‘આમ છોકરીની જેમ શું રડે છે ?’ મતલબ કે રડવાનો એકાધિકાર માત્ર છોકરીઓને જ છે. એવું નથી. પુરૂષો નાનપણથી લાગણીઓને દમિત કરતા શીખ્યા હોય છે. આપણા સમાજમાં ખોખલી મર્દાનગીના નામે પુરૂષની ઇમોશન અભિવ્યક્તિનું અબોર્શન થઇ જાય છે. એટલે પોતાની જ સ્ત્રી સામે ખુલવામાં પુરૂષને ભયંકર મહેનત પડે છે. લાખ પ્રયત્નો છતાં ય પોતાની જરૂરિયાત હોવા છતાં દુઃખને દબાવી દેવાની ટેવ પાડી દેવામાં આવે છે. એટલે સામાન્યપણે પુરૂષ ઝડપથી રડતો નથી બાકી કુદરતે જે ઇમોશન્સ સ્ત્રીને આપી છે મોટાભાગે તેવી જ પુરૂષને પણ આપી છે.